挽李子和知縣
作者：李流謙
朝代：宋

paragraphs: 盤谷先生壇級尊，萬夫操槊輒歛魂。
黄堂晝嚴繞華㦸，往往君來客打門。
高談錯起風襲塵，醉眼相視月照樽。
歸來拊掌此快士，外無圭角中甚渾。
吾家宰樹已拱把，君亦荒殯生棘榛。
小阮弟兄吾所敬，霧谷養就虎豹文。
銜君至恩深到骨，手書盛德表九原。
遣奴持送急開讀，字字璀爛光瑶琨。
兼金餽魚客何陋，寶玉圍腰吾敢嗔。
九牛未可一毛數，大壑才以半缶論。
嶄然二雛亦奇俊，造物兩眼如許明。
由來孝弟動鬼神，宦學所自爲根源。
向來施設本此耳，欲著吾說聽者驚。
春風相送綠草野，爲君一慟河漢翻。